RESOLUCIÓN do 16 de abril de 2009 pola cal se anuncia e se regula o V curso selectivo de ingreso na función pública galega do persoal en prácticas do grupo A.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 22/04/2009

Concluída a fase de oposición das probas selectivas para o ingreso na función pública galega do persoal do grupo A, convocadas por Orde da Consellería de Presidencia, Administracións Públicas e Xustiza da Xunta de Galicia do día 28 de decembro de 2007 (DOG nº 7, do 10 de xaneiro de 2008), e publicada a relación regulamentaria de aspirantes aprobados conforme á resolución ditada polo correspondente tribunal cualificador, procede subseguintemente convocar o preceptivo curso selectivo segundo se prevé na devandita disposición.
O mencionado curso será organizado pola Escola Galega de Administración Pública, en cumprimento do establecido na base II.2 da antedita orde.
En consecuencia, esta escola
RESOLVE:
Primeiro.-Que se convoquen os aspirantes que, segundo a Resolución do 26 de decembro de 2008, do tribunal designado para xulgar o proceso selectivo para o acceso ao corpo superior de Administración da Xunta de Galicia (grupo A), superaron a fase de oposición do devandito proceso selectivo (artigo 16.1º.3 do Regulamento de selección do persoal da Administración da Comunidade Autónoma galega).
Segundo.-Durante o desenvolvemento deste curso selectivo os aspirantes terán a condición de funcionarios en prácticas, e seralles de aplicación o Regulamento de réxime disciplinario dos funcionarios da Administración da Comunidade Autónoma de Galicia, as disposicións sobre retribucións que lles correspondan a estes funcionarios e as normas desta resolución.
1. Normas.
1.1. O curso selectivo comporase de dúas fases:
a) Módulos temáticos.
Á hora de impartir as materias contidas en cada módulo, conferiráselles un carácter fundamentalmente práctico e as clases servirán, ao mesmo tempo, para afondar nos coñecementos adquiridos polos aspirantes na fase preparatoria da correspondente oposición.
b) Aplicación de coñecementos.
1.2. Conforme se establece nas normas dedicadas aos réximes disciplinario e académico desta disposición, declárase obrigatoria a concorrencia ás clases e restantes actividades que integran o curso selectivo, así como a execución dos traballos e as tarefas que se lles encarguen aos participantes.
1.3. Os aspirantes que non superen o curso selectivo poderán incorporarse ao inmediatamente posterior, coa puntuación asignada ao último dos participantes nel. De non superalo, perderán todos os seus dereitos para seren nomeados funcionarios de carreira.
2. Módulos temáticos.
2.1. Os módulos temáticos sobre os cales versarán as correspondentes clases serán estes:
I. Parte común:
Módulo 1: Introdución ás Administracións Públicas e á Xestión Pública.
Programa.
1. Administración pública e crise económica.
2. Coñecemento e innovación: factores de éxito nas organización públicas.
Este módulo terá unha duración de 4 horas lectivas.
Módulo 2: Dirección e Xestión de Recursos Humanos.
Programa.
1. A función pública: dereitos e deberes do persoal público. O réxime disciplinario.
2. A función pública: as situacións administrativas e a carreira administrativa.
3. A función pública: as relacións de postos de traballo, as ofertas de emprego público e os procesos selectivos.
4. As administracións públicas contemporáneas e a xestión pública.
5. A xestión de recursos humanos nas organizacións públicas:
-Estatuto básico do empregado público.
-Xestión de competencias.
-Avaliación do desempeño.
Este módulo terá unha duración de 10 horas lectivas.
Módulo 3: Perativo Procedemental.
Programa
1. A linguaxe administrativa galega: o estudo dos documentos administrativos.
2. O procedemento administrativo: requisitos e eficacia dos actos administrativos.
3. O procedemento administrativo: as fases do proceso.
4. O procedemento administrativo: a revisión dos actos e os recursos.
5. A linguaxe administrativa galega: elaboración de escritos e de informes.
A duración deste módulo será de 10 horas lectivas.
Módulo 4: A Contratación Administrativa.
Programa
1. A Lei de contratos do sector público e o dereito comunitario da contratación pública. Ámbito de aplicación da lei. Os convenios de colaboración. A contratación dos entes instrumentais: sociedades mercantís e demais entidades do sector público. Requisitos dos contratos, capacidade e solvencia das empresas. As garantías nos contratos administrativos.
2. Actuacións relativas á contratación: pregos de cláusulas administrativas e de prescricións técnicas. Perfección e formalización dos contratos. Actuacións preparatorias. Tramitación do expediente de contratación e adxudicación dos contratos. A mesa de contratación.
3. Execución e modificación dos contratos. A revisión de prezos. Extinción dos contratos. O contrato de obras. Referencia á concesión de obras públicas.
4. O contrato de subministracións.
5. O contrato de servizos. Referencia ao contrato de xestión de servizos públicos.
Este módulo terá unha duración de 10 horas lectivas.
Módulo 5: Xestión Orzamentaria.
Programa.
1. A xestión orzamentaria (I): a elaboración do orzamento e a distribución dos créditos.
2. A xestión orzamentaria (II): as fases do gasto. O pagamento das obrigas.
3. A xestión orzamentaria (III): o control orzamentario.
4. A subvención pública: normativa estatal e comunitaria. Estudo especial da nova lexislación galega (I).
5. A subvención pública: normativa estatal e comunitaria. Estudo especial da nova lexislación galega (II).
A duración deste módulo será de 10 horas lectivas.
Módulo 6: Temas Transversais.
Programa.
1. Xénero e Administración pública. A implementación da igualdade nas políticas públicas.
2. Infraestruturas e servizos corporativos da Xunta de Galicia.
3. A calidade da xestión na Xunta de Galicia.
4. Os riscos laborais na Administración pública.
Este módulo terá unha duración de 8 horas lectivas.
II. Parte especial (opción xurídica):
Módulo 1: Dereito Autónómico.
Programa.
1. A autonomía galega: Institucións.
2. A autonomía galega: competencias.
A duración deste módulo será de 4 horas lectivas.
Módulo 2 : Dereito Administrativo e Laboral.
Programa
1. As potestades administrativas.
2. A Administración pública perante as xurisdicións contencioso-administrativa e laboral.
A duración deste módulo será de 4 horas lectivas.
III. Parte especial (opción económica).
Módulo único: Política Económica e Facenda Pública.
Programa.
1. Orzamentos da Xunta: gastos.
2. Orzamentos da Xunta: ingresos.
3. A planificación económica.
4. A avaliación económica dos proxectos e programas.
A duración deste módulo será de 8 horas lectivas.
Total de horas lectivas desta fase: 62.
2.2. As clases impartiranse das 16.30 ás 18.30 horas, de luns a xoves, do 4 de maio ao 25 de xuño de 2009, na Escola Galega de Administración Pública.
2.3. Baixo a responsabilidade do coordinador do curso, as clases serán impartidas por profesores especializados nas materias correspondentes, e no seu desenvolvemento procurarase a participación dos alumnos no tema debatido, o labor do equipo e o coloquio permanente. O coordinador e os profesores de cada módulo coidarán especialmente de imprimirlles un carácter eminentemente práctico ás ensinanzas que impartan.
3. Aplicación de coñecementos.
Esta fase, que completa o ciclo formativo de cada curso, consistirá na aplicación á realidade cotiá do traballo administrativo, e ao funcionamento da organización dos coñecementos previamente adquiridos polos aspirantes. Neste sentido, os alumnos realizarán os traballos e as tarefas que, con este propósito e dentro do horario de permanencia nas oficinas, lles encomenden os subdirectores xerais das unidades administrativas, organismos e empresas públicas da Xunta de Galicia onde sexan destinados.
O conselleiro de Presidencia, Administracións Públicas e Xustiza, por proposta da Dirección Xeral da Función Pública, disporá os destinos en que os alumnos deberán cumprir esta fase formativa.
Durante esta fase, os alumnos permanecerán polo tempo que se determine en diferentes entidades dependentes da Xunta de Galicia, co obxecto de obter un coñecemento o máis práctico, amplo e integral posible sobre os traballos de natureza administrativa máis comúns e básicos.
Mentres se prolongue esta fase, que coincidirá cronoloxicamente coa de carácter temático, os alumnos asistirán polas mañás, das 10.00 ás 14.00 horas, de luns a venres, ás oficinas e aos centros públicos dos seus respectivos destinos, nos cales estarán baixo a dependencia do subdirector xeral da correspondente unidade administrativa. A autoridade competente de quen dependa xerarquicamente este funcionario comunicará, o antes posible, á EGAP a identidade deste último.
Terceiro.-Conforme a Orde da Consellería de Presidencia, Administracións Públicas e Xustiza da Xunta de Galicia, do 28 de decembro de 2007, publicada no DOG nº 7, do día 10 de xaneiro de 2008, a organización e impartición deste curso selectivo corresponderalle á Escola Galega de Administración Pública.
En consecuencia, segundo esta facultade, establécese o seguinte:
1. Obxecto.
Estas normas teñen por obxecto concretar as regras de funcionamento e desenvolvemento interno do curso nas materias relativas ao réxime disciplinario e académico e ao sistema de cualificación.
2. Réxime disciplinario.
2.1. Segundo o artigo 1.1º do Regulamento do réxime disciplinario dos funcionarios da Administración da Comunidade Autónoma de Galicia (Decreto 94/1991, do 20 de marzo), os funcionarios en prácticas estarán sometidos ao disposto no mencionado regulamento, na medida en que lles sexa de aplicación, sen prexuízo das normas especiais que regulen o seu procedemento de selección.
2.2. Declárase obrigatoria a asistencia ás clases e ás restantes actividades que integran este terceiro curso selectivo, así como a execución dos traballos, estudos, proxectos e as tarefas que se lles encarguen aos participantes.
3. Réxime académico.
3.1. Avaliación académica.
Para a avaliación académica dos participantes teranse en conta os seguintes elementos:
-A asistencia ás clases. Neste sentido é imprescindible que os alumnos asistan, polo menos, o 85% do tempo de duración do curso para teren a opción de superalo. Polo tempo de duración do curso entenderase a suma das horas lectivas de todos os módulos, máis as correspondentes ás da fase de aplicación de coñecementos.
Os alumnos que non puidesen realizar o curso por causas de forza maior debidamente xustificadas ,estarán dispensados de facelo, logo da solicitude dos interesados, mediante resolución da EGAP. Quedarán obrigados a realizalo coa promoción inmediatamente posterior ao momento da desaparición das correspondentes causas, intercalándose no lugar que lles pertenza pola puntuación.
-Resolución de casos prácticos.
-Probas finais de aptitude, cando remate cada módulo.
3.2. Sistema de cualificación.
Os alumnos, concluído cada módulo da primeira fase, someteranse ás probas de aptitude, fundamentalmente prácticas e referidas preferentemente á Administración, que dispoñan os seus profesores. A cualificación que se lles outorgue por módulo será apto ou non-apto e cumprirá para superar esta fase obter, polo menos, a declaración de apto en oito dos dez módulos que compoñen este curso selectivo para a opción xurídica e en sete dos nove módulos para os alumnos da opción económica.
Inmediatamente despois de rematar a fase de aplicación de coñecementos, os subdirectores xerais das correspondentes unidades administrativas remitiranlle á EGAP un informe en que manifesten expresamente se os alumnos ao seu cargo cumpriron ou non satisfactoriamente coas tarefas encomendadas durante a súa permanencia na dependencia de que se trate.
A declaración definitiva da cualificación como apto ou non-apto, no que se refire tanto á fase dos módulos temáticos coma á de aplicación de coñecementos, competerá ao respectivo tribunal cualificador da oposición, logo do informe-proposta do director do curso, oída a comisión constituída para este efecto nomeada polo director da EGAP e formada polos coordinadores do curso e os subdirectores xerais das unidades administrativas en que os alumnos permaneceron durante o ciclo de aplicación de coñecementos.
Corresponderalle ao director da EGAP a dirección deste curso.
3.3. Perda da escolaridade.
O incumprimento por parte dos participantes das obrigas de asistencia e realización de probas e exercicios establecidas nos puntos 2.2, 3 e 3.1 (Réximes disciplinario e académico) suporá a perda da escolaridade, sen prexuízo dos efectos que puidesen derivar pola aplicación do réxime disciplinario.
4. Non-superación do curso.
Segundo o preestablecido no artigo 16 do Decreto 95/1991, do 20 de marzo, polo cal se aproba o Regulamento de selección de persoal da Administración da Comunidade Autónoma de Galicia, os aspirantes que non superen este curso selectivo poderán incorporarse ao inmediatamente posterior coa puntuación asignada ao último dos participantes nel. De non superalo, perderán todos os seus dereitos para seren nomeados funcionarios de carreira, agás o predeterminado no parágrafo 1º do número 3.1 do punto terceiro desta resolución respecto á dispensa de realización deste curso en caso de forza maior debidamente xustificada.
Santiago de Compostela, 16 de abril de 2009.
Carlos Suárez-Mira Rodríguez
Director da Escola Galega de
Administración Pública